**Miesten tasa-arvo ry** (MTA) on vuonna 2008 perustettu miesjärjestö. Yhdistyksen tarkoituksena on edistää sukupuolten välistä tasa-arvoa miesten tasa-arvo-ongelmiin keskittyen.

MTA:n mielestä sukupuolten tasa-arvo koskee naisten ohella myös miehiä ihmis- ja perusoikeuksien mukaisesti. Järjestön mukaan miesten asema on useissa asioissa naisten asemaa heikompi, joten todellinen tasa-arvo voidaan järjestön näkemyksen mukaan saavuttaa vain, jos myös miesten asemaa parannetaan. 

MTA on poliittisesti sitoutumaton kansalaisjärjestö. Vuonna 2022 yhdistyksen puheenjohtaja oli Juuso Erno ja varapuheenjohtaja Pasi Vuokko. Yhdistys oli yksi Miesjärjestöjen keskusliiton perustajajäsenistä.

Ohjelma
-------

MTA:n ohjelma vaatii muun muassa miesten asevelvollisuuden korvaamista sukupuolisesti tasa-arvoisella järjestelmällä, eronneiden isien aseman parantamista, lähisuhdeväkivallan torjuntaa ja seksismin poistamista viranomaistoiminnasta.

Ohjelman mukaan STM:n tasa-arvoyksikön ja Tasa-arvovaltuutetun toimiston asiantuntijoista ja johtajista on jo muutaman vuoden 
kuluttua oltava vähintään 30 % miehiä ja tasa-arvoyksikön tulee luopua käytännöstä, että heidän rekrytoinnissaan suositaan "naisoikeutta" opiskelleita naistutkijoita.

Ohjelma kiinnittää myös huomiota miesten pidempiin työviikkoihin ja vähempään vapaa-aikaan parisuhteissa, vaarallisempiin töihin, etävanhempien asemaan ja pidempiin isyysvapaisiin.

Ohjelman mukaan naisiin kohdistuva parisuhdeväkivalta on vakava ongelma mutta myös miehiin kohdistuvaan väkivaltaan tulisi kiinnittää enemmän huomiota, koska Suomessa miehistä 5.6 % ja naisista 4.3 % on kokenut parisuhdeväkivaltaa tuoreimman vuoden aikana ja vakavaa pelkoa kotona tapahtuvaa väkivaltaa kohtaan tuntee miehistä 4 % ja naisista 2 %.

Yhdistyksen linja ja tausta
---------------------------

Yhdistyksen vanha liikemerkki.
MTA näkee, että tasa-arvopolitiikassa ei ole huomioitu riittävässä määrin miesten tasa-arvo-ongelmia. Yhdistyksen mielestä tasa-arvopolitiikan tulisi edistää yhtä lailla niin miesten kuin naistenkin oikeuksia. Sosiologi Henry Laasanen katsoo MTA:n tavoittelevan "todellista tasa-arvoa".

MTA ei vastusta toimia naisten aseman parantamiseksi, mutta edellyttää sitä, että näiden toimien mahdolliset vaikutukset miesten asemaan otetaan myös huomioon, jotta miehiin kohdistuva sukupuoli­syrjintä ei entisestään lisääntyisi.

MTA:n mukaan miesten tasa-arvo-ongelmat jäävät yhä usein pimentoon. MTA:n puheenjohtaja Juuso Erno kokee, että miesten tasa-arvo-ongelmia vähätellään yhä yleisesti. Ernon mukaan suomalainen hyvinvointiyhteiskunta tukee paremmin naisia kuin miehiä. Miesten sosiaaliset turvaverkot ovat usein heikompia kuin naisten, eikä työelämäkään tarjoa heille enää, jatkuvassa taloudellisessa rakennemuutoksessa, tukea entiseen malliin. Tämä epävarmuus on saanut entistä useammat miehet vaatimaan, että myös heidän oikeutensa ja ongelmansa huomioitaisiin tasa-arvopolitiikassa. Toisaalta miehet eivät välttämättä edes itse kykene aina havaitsemaan tai ilmaisemaan heihin kohdistuvaa syrjintää. Miesten on esimerkiksi ennakkoluulojen vuoksi vaikea tuoda esille heihin kohdistuvaa seksuaalista häirintää.

MTA:n entinen varapuheenjohtaja Pasi Malmi sanoo, että suomalaisessa nyky-yhteiskunnassa miehen rooli on yhä murrosvaiheessa, kun taas naisten rooli on jo selkiintymässä. Malmin mielestä miesasialiikkeestä on viime aikoina kehittynyt vakasti otettava yhteiskunnallinen ilmiö.

MTA on osallistunut vilkkaasti yhteiskunnalliseen tasa-arvokeskusteluun julkaisemalla kannanottoja ja lausuntoja. MTA on kritisoinut maahanmuuttajien liikuntapalvelujen sukupuolijaottelua ja vain naisille avoimia kuntosaleja sekä uimahallivuoroja, sillä MTA pitää tällaista jaottelua haitallisena sukupuolten välisen tasa-arvon ja maahanmuuttajien kotoutumisen edistämiselle. Väkivaltatutkimukseen MTA on vaatinut tasapuolisuutta ja tasa-arvopolitiikkaan miehiin kohdistuvan väkivallan huomioimista tasapuolisesti. MTA on tuominnut YK:n naisjärjestön UNWmenin HeforShe-kampanjan, sillä järjestö pitää sitä perinteisten sukupuoliroolien pönkittämisenä. Lentoyhtiöiden miesmatkustajiin kohdistaman sukupuolisyrjinnän, joka ilmenee siinä, ettei yksin matkustavaa lasta suostuta asettamaan istumaan miesmatkustajan vierelle, MTA on tuominnut niin ikään jyrkästi.

MTA on yhdessä muiden kansalaisjärjestöjen kanssa vaatinut pojille ei-lääketieteellisistä syistä tehtävien ympärileikkausten kieltämistä lailla.

Kritiikkiä
----------

2010-luvun alussa Tasa-arvoasiain neuvottelukunnan (TANE) miesjaoston sihteeri, kriittinen miestutkija Arto Jokinen oli sitä mieltä, että MTA:n ympärille on ollut ryhmittäytynyt äänekkäin ja ärhäkkäin osa miesasiamiehistä. Jokinen kritisoi MTA:tä rakentavuuden puutteesta ja vastakkainasettelujen lietsomisesta miesten ja naisten välille.

Toiminta
--------

MTA muun muassa järjestää esitelmätilaisuuksia ja konferensseja, antaa lausuntoja ja kannanottoja sekä edistää tietoisuutta miehiä koskevista ihmisoikeuskysymyksistä.

MTA huomioi palkinnoin ja moittein vuosittain sukupuolten tasa-arvoon liittyviä tahoja. Huomiointeja ovat sekä tasa-arvopalkinto että tasa-arvon jarru -moitehuomiointi.

MTA on muun muassa järjestänyt emeritustutkija Pauli Sumasen kirjan "Vaiettua tietoa tasa-arvosta" julkistamistilaisuuden. Pauli Sumanen on tutkimuksillaan pyrkinyt osoittamaan, että nykyinen palkkatasa-arvokeskustelu rakentuu pitkälti ennakkoluulojen ja uskomusten, ei tutkitun tiedon, varaan.

MTA oli yksi Miesjärjestöjen keskusliiton perustajajärjestöistä (muut ovat Miessakit ry ja Vihreä miesliike ry), mutta se erosi keskusliitosta vuoden 2014 lopussa.

Katso myös
----------

* Miesliike
* Maskulismi

Lähteet
-------

1. ↑  Yhdistys | Miesten tasa-arvo ry *miestentasa-arvo.fi*. Miesten tasa-arvo ry. Viitattu 29.1.2019.
2. ↑  Yhdistys- ja rekisteritiedot *miestentasa-arvo.fi*. Miesten tasa-arvo ry. Viitattu 22.3.2022.
3. 1 2  , MTV3:"Miesjärjestöt yhdistävät voimansa uudessa liitossa" 27.1.2011
4. 1 2 3 4  Miesten tasa-arvo ry:n miespoliittinen ohjelma (Arkistoitu – Internet Archive), Miesten tasa-arvo ry, 17.1.2011
5. ↑  [vanhentunut linkki], YLE, Kaapin paikka - ohjelma: Miehet Haluavat Paikkansa Tasa-Arvotyössä, 23.3.2009
6. ↑  Esittelyssä Miesten tasa-arvo ry, Henry Laasanen: Kirjoituksia miesten tasa-arvosta ja pariutumisesta, 7.3.2010
7. ↑  Extra-Urho 1/2009[vanhentunut linkki], Miessakit ry, 3.2.2009
8. ↑   (Arkistoitu – Internet Archive), Kankaanpään Seutu: Miesten ongelmia vähätellään, 10.4.2010
9. ↑  , Deutschlandradio Kultur: Der bewegte finnische Mann, 10.2.2011
10. ↑  , SVT: Miehet vaikenevat seksuaalisesta häirinnästä, 8.7.2009
11. ↑  , Suomen Kuvalehti, 7.11.2009
12. ↑  kotisivuillaan (Arkistoitu – Internet Archive), Miesten tasa-arvo ry:n kannanottoja ja lausuntoja
13. ↑   (Arkistoitu – Internet Archive), Helsingin Uutiset : Miehiä demonisoidaan maahanmuuttajien liikuntapalveluissa, 25.9.2014
14. ↑   , Verkkouutiset: "Naisiin kohdistuva väkivalta ei voi olla erityisasemassa tasa-arvoisessa yhteiskunnassa", 7.3.2014
15. ↑   (Arkistoitu – Internet Archive), Aamulehti: Miesten tasa-arvo ry tuomitsee YK:n kampanjan – Pönkittää perinteisiä rooleja, 29.9.2014
16. ↑  , YLE: "Seksististä ja leimaavaa" – miehet ärähtivät lentoyhtiöille, 28.10.2014
17. ↑   , Kansan Uutiset: Kansalaisjärjestöt vaativat lasten ympärileikkausten kieltämistä, 2.3.2012
18. ↑  [vanhentunut linkki], Arto Jokinen: Miehet, miesliike ja tasa-arvopolitiikka, Turun yliopisto, 2011
19. ↑   (Arkistoitu – Internet Archive), Puheenvuoro: Miesliikkeen uusi agenda, Minna-portaali, 8.12.2010
20. ↑  Yhdistys (Arkistoitu – Internet Archive), Miesten tasa-arvo ry (luettu 13.3.2011)
21. ↑  [vanhentunut linkki], Miehet ja tasa-arvopolitiikka seminaarin järjestäjät, 10.11.2010
22. ↑  Kotkalaiselle Hanna-Kaisa Lähteelle Miesten tasa-arvo ry:n tasa-arvopalkinto  18.3.2019. Kymen Sanomat. Viitattu 22.3.2022.
23. ↑
24. ↑   (Arkistoitu – Internet Archive), "Vaiettua tietoa tasa-arvosta" kirjan julkistamistilaisuus, 20.2.2011
25. ↑  [vanhentunut linkki], Tasa-arvo ansioissa, työajoissa ja palkoissa
26. ↑  , Miesjärjestöjen keskusliitto ry 29.1.2019

Aiheesta muualla
----------------

* Miesten tasa-arvo ry:n kotisivut
* Ida Erämaa, Ministeriön työpöydällä on jättipotti tasa-arvon taantumusliikkeelle Iltalehti 18.12.2023, päivitetty 19.12.2023 (kriittinen kolumni)